
1. Introducere

 

Procedura de codecizie a fost introdusă prin Tratatul de la Maastricht (art. 189 B, devenit art. 251 TCE în Tratatul de la Amsterdam) în scopul creşterii gradului de participare a Parlamentului European la procesul legislativ comunitar, urmărindu-se totodată şi consolidarea legitimităţii democratice a Uniunii Europene. Din multe puncte de vedere acest lucru s-a înfăptuit dincolo de aşteptări, raporturile legislative dintre Parlament şi Consiliul Uniunii Europene devenind relativ stabile şi productive. Cu toate acestea, codecizia produce anumite efecte secundare neaşteptate, unele cu consecinţe negative asupra transparenţei procesului decizional şi responsabilităţii. Raporturile dintre Consiliu şi Parlament implică o pletora de întruniri neoficiale şi semioficiale în cadrul cărora se iau o mare parte din deciziile legate de legislaţie, fără ca publicul (cetăţenii europeni) să aibă acces total la aceste dezbateri. Ce înseamnă însă această creştere a informalizării procesului decizional, prin intermediul procedurii de codecizie, pentru legitimitatea procesului legislativ comunitar? Dezbaterile referitoare la legitimitatea democratică în Uniunea Europeană au luat în mod sistematic partea uneia din următoarele trei poziţii. 

Primul punct de vedere, susţinut de federalişti şi apărând ideea de instituţii supranaţionale puternice, sugerează că Uniunea Europeană ar trebui să implice mai multe aspecte specifice democraţiei statului naţiune. Al doilea punct de vedere aparţine autorităţilor publice ale statelor membre, care sunt alese în mod democratic, şi susţine ideea că sursa fundamentală a legitimităţii democratice a Uniunii Europene derivă din Consiliu, instituţie în care se întrunesc şefii de guverne pentru a lua decizii politice în numele statelor pe care le reprezintă. Al treilea punct de vedere susţine ideea că sursa legitimităţii Uniunii ar constitui-o chiar parlamentele naţionale, dacă acestea exercită capacitatea de reprezentare şi control asupra politicilor de la nivel comunitar. 

Problema pe care ne-o punem în continuare constă în a afla în ce fel influenţează crearea şi extinderea procedurii de codecizie şi dialogurile/acordurile informale aceste trei surse ale legitimităţii democratice.

Fără îndoială aceste dialoguri între Consiliu, Parlament şi Comisie sporesc gradul de eficienţă a procesului decizional, dar, pe de altă parte, ele diminuează standardele de garantare a democraţiei pe care Parlamentul ar trebui să le îndeplinească. În al doilea rând, avem de-a face cu întrunirile discrete dintre reprezentanţii Consiliului şi anumite persoane din cadrul Parlamentului, frecvent întâlnite în contextul acordurilor premergătoare. În al treilea rând, există o tendinţă în creştere a statelor membre mai mari de a-şi folosi autoritatea din Parlament în scopul manevrării non-democratice a procesului legislativ. 

La cele de mai sus, se pot adăuga şi întrunirile neoficiale care au loc mult mai devreme, în timpul primei lecturi, menite să accelereze obţinerea unui acord premergător între membrii COREPER şi Parlament. 

Toate acestea la un loc au căpătat o recunoaştere explicită ca parte esenţială a procesului legislativ, fiind prin urmare încorporate în mod oficial în Tratatul de la Amsterdam. 

Marea problemă care derivă din tot acest complex de factori o constituie slaba transparenţă a procesului decizional; acesta ar fi de altfel şi marele neajuns al procedurii de codecizie. Acordurile premergătoare au avut un impact şi asupra democraţiei de la nivel naţional. Fiecare stat membru dispune de o comisie în cadrul Parlamentului său naţional, care se ocupă cu legislaţia Uniunii Europene. Or, atât timp cât această legislaţie are la bază aceste acorduri premergătoare este extrem de dificil pentru aceste comisii să exercite un control eficient; deciziile se iau de regulă înainte ca statele membre să fi avut şansa de a ajunge la o înţelegere asupra poziţiei comune. 

O altă consecinţă importantă a codeciziei ar fi redefinirea raporturilor dintre Consiliu şi Parlament: se nasc noi alianţe între statele membre, reprezentate în Consiliu, şi reprezentanţii lor naţionali din Parlamentul European. De vreme ce gradul de participare a Parlamentului European la procesul legislativ a crescut, statele membre (luate individual) şi-au dat seama că, influenţându-şi propriii membri din Parlament ar putea obţine uneori anumite rezultate la care, altfel, nici nu ar fi sperat. 

Tot ca o consecinţă a practicii acordurilor premergătoare în cadrul procedurii de codecizie, trebuie menţionat că statele care deţin preşedinţia se află într-o poziţie privilegiată în timpul negocierilor neoficiale. Când statele membre nici măcar nu au ajuns la o poziţie comună, statul care deţine preşedinţia poate raporta Parlamentului stadiile de negociere ale statelor membre, şi, cale inversă, poziţia Parlamentului cu privire la acestea. 

Materiile cărora li se aplică procedura de codecizie sunt următoarele: 

· Interdicţia discriminării pe bază de naţionalitate;

· Libertatea de circulaţie şi de şedere a cetăţenilor europeni pe teritoriul Uniunii Europene;

· Securitatea socială a lucrătorilor imigranţi;

· Dreptul de şedere pentru resortisanţii străini;

· Regimul ocupaţiilor;

· Aplicarea politicii transporturilor;

· Măsurile de încurajare în materia pieţei muncii;

· Anumite dispoziţii ce provin din „acordul social” şi integrate în Tratat;

· Cooperarea vamală;

· Măsurile de încurajare pentru lupta împotriva excluderii sociale;

· Egalitatea de şanse şi tratament;

· Deciziile de aplicare a Fondului social;

· Formarea profesională;

· Sănătatea publică;

· Anumite dispoziţii privind reţelele transeuropene;

· Deciziile de aplicare a Fondului european de dezvoltare regională;

· Cercetarea;

· Mediul;

· Cooperarea în vederea dezvoltării;

· Transparenţa;

· Lupta contra fraudelor;

· Statisticile;

· Crearea unei autorităţi consultative în materia protecţiei datelor. 

Având în vedere faptul că procedura de codecizie a rămas regula generală de adoptare a actelor cu caracter legislativ la nivel comunitar, vom prezenta în cele ce urmează modul concret în care se desfăşoară aceasta.

2. Etapele procedurii de codecizie

1. Prima lectură (fără limită de timp)

Comisia Europeană, în virtutea dreptului de iniţiativă, înaintează simultan Consiliului şi Parlamentului European propunerea sa legislativă. 

Tratatul de la Amsterdam a introdus posibilitatea de a încheia dosarele de codecizie la sfârşitul primei lecturi. Aplicarea acestei noi prevederi impune ca lucrările să se desfăşoare în paralel în ambele instituţii şi presupune totodată un intens schimb de informaţii şi o mai mare disponibilitate a Preşedinţiei Consiliului pentru negocierea cu Parlamentul European. 

După ce Parlamentul European şi-a exprimat opinia în cadrul sesiunii plenare, Consiliului îi rămân următoarele opţiuni:

a) Acceptă rezultatul Parlamentului European, după prima lectură. În această situaţie, dacă s-a putut ajunge la un acord în timpul desfăşurării lucrărilor în paralel, în cadrul primei lecturi, Consiliul adoptă actul legislativ. 

Actul legislativ – textul propunerii Comisiei, dacă Parlamentul European nu a introdus nici un amendament ori textul modificat conform amendamentului adoptat – după revizuirea juridică/lingvistică, este adoptat de Consiliu (document PE-CONS) şi apoi este trimis pentru a fi semnat Preşedinţilor şi Secretarilor generali ai Parlamentului European şi Consiliului (document LEX PE-CONS) şi publicat în Jurnalul Oficial. 

b) Nu acceptă rezultatul Parlamentului European, după prima lectură. În această situaţie, în care nu s-a putut ajunge la un acord, Consiliul adoptă poziţia comună. 

Textul poziţiei comune, după revizuirea juridică/lingvistică, este trimis Parlamentului European, împreună cu declaraţiile Consiliului şi/sau ale Comisiei cu privire la minutele Consiliului. Comisia va informa ulterior Parlamentul European cu privire la poziţia adoptată. 

Prima lectură a Parlamentului European – modul de desfăşurare.

După primirea propunerii Comisiei, preşedintele Parlamentului o va înainta comisiei parlamentare competente pentru examinare, precum şi altor comisii, dacă este cazul; acestea vor elabora punctul de vedere asupra chestiunii in cauză, conform Regulilor de procedură ale Parlamentului European. 

După ce se hotărăşte asupra procedurii de urmat în scopul examinării propunerii legislative, comisia sesizată va numi un raportor dintre membrii săi, dacă acest lucru nu a fost făcut în prealabil, cu ocazia întocmirii programului legislativ anual al Comisiei (conform art.144 din Regulile de procedură ale Parlamentului European).

Raportorul este răspunzător de întocmirea unui proiect de raport şi de prezentarea acestuia comisiei parlamentare. În acest proiect de raport se vor sintetiza conţinutul propunerii Comisiei şi punctele de vedere ale tuturor părţilor implicate. În timpul dezbaterilor din cadrul comisiei parlamentare, Comisia poate să îşi susţină propunerea şi să răspundă la întrebările membrilor comisiei sesizate. 

Şedinţa plenară pune în discuţie propunerea legislativă pe baza raportului întocmit de comisia parlamentară sesizată, raport care va cuprinde: amendamentele propuse, un proiect de rezoluţie legislativă şi, dacă este nevoie, o expunere de motive. 

În proiectul de rezoluţie comisia propune plenului fie să aprobe, fie să respingă propunerea legislativă a Comisiei ori să suspende amendamentele (conform art.58, 59 şi 60 din Regulile de procedură ale Parlamentului European). După adoptarea raportului de către comisia parlamentară, este posibil ca un membru al parlamentului, un grup de membri sau raportorul însuşi (acţionând în numele unui grup politic) să suspende dezbaterile cu privire la amendamente în timpul şedinţei plenare. 

2. A doua lectură a Parlamentului European (limită de timp 3(+1) luni)

Data la care se primeşte poziţia comună a Consiliului (în principiu, în ziua de luni a săptămânii în care Parlamentul European se întruneşte în şedinţă plenară) marchează începutul perioadei de trei luni, pentru cea de a doua lectură a Parlamentului European. 

Această perioadă poate fi prelungită cu încă o lună. Votul în cadrul şedinţei plenare trebuie să aibă loc în interiorul acestei perioade, nu mai târziu de sfârşitul celei de a patra luni. Această regulă nu se aplică şi înaintării rezultatului votului către Consiliu. 

Comisia parlamentară sesizată examinează poziţia comună a Consiliului şi propune o recomandare. În şedinţa plenară se dezbate chestiunea pe baza acestei recomandări şi se supune la vot. Rezultatul votului poate genera trei situaţii distincte:

a. Aprobarea poziţiei comune

În această situaţie, actul se consideră ca fiind adoptat în conformitate cu poziţia comună. Contrar procedurii dinaintea intrării în vigoare a Tratatului de la Amsterdam, Consiliul nu mai trebuie să adopte actul legislativ. Prin urmare, actul legislativ (adică poziţia comună, în forma unui document LEX PE-CONS) este supus direct, pentru semnătură, preşedinţilor şi secretarilor generali ai Parlamentului European şi Consiliului şi publicate în Jurnalul Oficial. 

Dacă Parlamentul European nu-şi exprimă votul cu privire la poziţia comună în limita a 3+1 luni, se va aplica aceeaşi procedură. 

 

b. Respingerea poziţiei comune

Respingerea poziţiei comune, pe baza votului cu majoritate absolută a membrilor Parlamentului, pune capăt procedurii, iar actul legislativ propus este considerat respins. Examinarea dosarului poate fi reluată doar pe baza unei noi propuneri din partea Comisiei. 

c. Propunerea de amendamente la poziţia comună

Amendamentele la poziţia comună se votează cu majoritatea absolută a membrilor Parlamentului European. Rezultatul votului este transmis Consiliului şi Comisiei, iar cea din urmă este obligată să elaboreze un punct de vedere asupra amendamentelor. 

1. A doua lectură a Consiliului (limită de timp 3(+1) luni)

Limita de timp pentru cea de a doua lectură a Consiliului începe să curgă din momentul primirii oficiale a amendamentelor derivate din a doua lectură a Parlamentului European. 

Consiliul poate accepta sau respinge amendamentele. 

(a) Acceptarea amendamentelor (Consiliul decide cu majoritate calificată sau în unanimitate, în funcţie de materia abordată şi întotdeauna în unanimitate atunci când amendamentele au făcut obiectul unui punct de vedere negativ din partea Comisiei) – actul legislativ propus este considerat ca fiind adoptat. Textul actului legislativ (documentul LEX-PE CONS) este apoi înaintat direct, pentru semnătură, preşedinţilor şi secretarilor generali ai Parlamentului European şi Consiliului şi publicat în Jurnalul Oficial. 

(b) Nu toate amendamentele sunt acceptate, fapt ce presupune întrunirea Comisiei de mediere. În limita a 6(+2) săptămâni după ce Consiliul constată imposibilitatea acceptării tuturor amendamentelor, preşedintele Consiliului, în acord cu preşedintele Parlamentului European, convoacă Comisia de mediere. Această limită de timp obligatorie este una dintre schimbările majore introduse de Tratatul de la Amsterdam. 

4. Medierea – procedura în comisie

Comisia de mediere întruneşte delegaţiile din partea Parlamentului şi a Consiliului, fiecare cuprinzând câte 25 membri. Comisia de mediere este prezidată în comun de către vice-preşedintele Parlamentului European şi de un ministru al statului membru care deţine preşedinţia. 

Delegaţia Consiliului este alcătuită din membrii săi sau din reprezentanţii acestora. Ca regulă generală, delegaţia este alcătuită din reprezentanţii statelor membre Coreper. 

Delegaţia Parlamentului European cuprinde 15 membri şi 15 supleanţi (ultimii fără drept de vot, cu excepţia situaţiei în care lipseşte un membru al propriului grup politic). Trei vice-preşedinţi ai Parlamentului European sunt membri permanenţi ai Comisiei de mediere şi fac cu schimbul la prezidarea acesteia. Ceilalţi 12 membri ai delegaţiei sunt numiţi de către grupurile politice. În mare parte, aceştia provin din rândul membrilor comisiei competente în materia respectivă. În majoritatea situaţiilor, delegaţia Parlamentului European încearcă să ajungă la un consens, iar deciziile se iau cu minimum opt voturi în favoare. 

Comisia Europeană, reprezentată, în principiu, de un Comisar responsabil în materia respectivă, participă la lucrările Comisiei de mediere şi ia toate iniţiativele necesare concilierii poziţiei Parlamentului European cu cea a Consiliului. Aceste iniţiative pot include, inter alia, proiectele unor documente de compromis, care să reflecte ambele poziţii, în virtutea rolului conferit Comisiei de către Tratat. Poziţia Comisiei Europene nu are însă nici o influenţă asupra procedurii de adoptare, cu majoritate de voturi, a deciziilor Comisiei de mediere: majoritatea calificată pentru deciziile luate de delegaţia Consiliului şi majoritatea simplă pentru deciziile luate de delegaţia Parlamentului European. Prin urmare, dreptul de iniţiativă al Comisiei Europene are un rol pasiv în faza de conciliere. 

Comisia de mediere are la dispoziţie următoarele: propunerea Comisiei Europene, poziţia comună a Consiliului, amendamentele propuse de Parlamentul European, punctul de vedere al Comisiei Europene asupra acestor amendamente, precum şi un document de lucru comun al delegaţiilor Parlamentului şi Consiliului. Acest document de lucru cuprinde două părţi: prima conţine elementele compromisului la care s-a ajuns deja în timpul lucrărilor pregătitoare, iar a doua, aspectele nerezolvate şi stadiile de negociere (un tabel sinoptic pe patru coloane). 

Comisia de mediere se întruneşte alternativ la sediile Consiliului şi al Parlamentului European. Instituţia care găzduieşte prima şedinţă a Comisiei de mediere este obligată să redacteze textul comun şi procesul verbal al şedinţei, iar, după adoptarea definitivă a actului legislativ de către Parlament şi Consiliu, să trimită documentul pentru semnătură preşedinţilor celor două instituţii, iar apoi spre publicare în Jurnalul Oficial. 

În situaţia în care Comisia de mediere nu reuşeşte să adopte textul comun în limita de timp impusă de Tratat, actul legislativ propus se consideră a fi fost respins. 

5. A treia lectură a Parlamentului European şi a Consiliului (limită de timp 6(+2) săptămâni)

Dacă Comisia de mediere aprobă textul comun, Parlamentul European, cu majoritate absolută de voturi, şi Consiliul, cu majoritate calificată de voturi, dispun de o perioadă de 6(+2) săptămâni pentru adoptarea actului legislativ în cauză, în conformitate cu textul comun. Dacă una din cele două instituţii nu reuşeşte să aprobe actul propus în cadrul acestei limite de timp, se presupune că actul a fost respins. Perioada de şase săptămâni, care poate fi prelungită cu încă două săptămâni, începe să curgă de la data aprobării textului comun, fapt ce nu corespunde cu necesitate cu data ultimei şedinţe a Comisiei de mediere, ci cu data semnării de către cei doi co-preşedinţi ai acestei comisii a procesului verbal ce însoţeşte textul comun. 

Rolul preşedinţilor Consiliului şi Parlamentului în diferitele etape ale procedurii de codecizie

O dată cu stabilirea programului de lucru, fiecare preşedinţie va rezerva un anumit număr de zile pentru întrunirile Comisiei de mediere. Acest exerciţiu este, de regulă, îndeplinit cu un an înainte de către secretariatele Parlamentului şi cel al Consiliului, în acord cu autorităţile respective. 

Pe de altă parte, s-a considerat a fi util ca la începutul fiecărei perioade de şase luni, sau chiar mai devreme, preşedintele Coreper să se întâlnească cu cei trei vice-preşedinţi însărcinaţi cu medierea, precum şi cu preşedinţii comisiilor parlamentare sesizate şi raportorii competenţi în problemele legate de codecizie, pentru a stabili un orar şi o metodologie de lucru comună. Discuţiile ar trebui să cuprindă: problemele pentru care medierea se impune cu necesitate, după cea de a doua lectură a Parlamentului European; problemele care pot face obiectul unor schimburi de informaţii şi negocieri neoficiale, cu scopul de a evita procedura de mediere şi problemele care se pot încheia în etapa primei lecturi. 

La început, şi pentru fiecare dosar, atât preşedinţia Parlamentului, cât şi cea a Consiliului trebuie să examineze propunerea Comisiei Europene, la nivel de grup de lucru, cu posibilitatea de a sesiza COREPER, dacă este cazul. În paralel, se va desfăşura examinarea din partea comisiei parlamentare competente. 

Grupul de lucru al Consiliului analizează propunerea Comisiei Europene în funcţie de stadiul lucrărilor în comisia parlamentară sesizată. Departamentele Comisiei Europene, care participă la şedinţele Parlamentului şi ale Consiliului, pot juca un rol important ca furnizori de informaţii, dar cu respectarea regulilor de procedură din cele două instituţii. 

Într-o a doua fază, preşedinţia va trece la contactarea reprezentanţilor Parlamentului de la nivelul comisiei parlamentare competente: raportorul sau preşedintele comisiei sesizate. În urma acestor contacte iniţiale, preşedinţia sesizează Coreper în legătură cu rezultatele obţinute, iar acesta din urmă, va evalua posibilităţile încheierii unui acord, redactând chiar, dacă este cazul, o propunere de compromis. 

Pentru anumite dosare, aceste contacte iniţiale pot continua sub forma negocierilor neoficiale, pentru care preşedinţia Consiliului are, în principiu, un mandat din partea COREPER. Între timp, preşedintele Coreper şi reprezentanţii Parlamentului European vor încerca să împace poziţiile celor două instituţii, cu scopul de a ajunge la un rezultat acceptabil pentru Consiliu, din prima lectură a Parlamentului.

În etapa celei de a doua lecturi a Parlamentului, preşedinţia ar putea fi pusă în situaţia de a stabili contacte cu reprezentanţii Parlamentului European, pentru a înlesni acceptarea poziţiei comune a Consiliului, pentru a evita respingerea acesteia ori pentru a convinge Parlamentul să se limiteze în introducerea amendamentelor la poziţia comună doar la cele acceptate şi de Consiliu. 

Ce se întâmplă în cadrul celei de a doua lecturi a Consiliului?

O dată ce Secretariatul general a elaborat nota informativă cu privire la rezultatele celei de a doua lecturi a Parlamentului European (incluzând la anexe rezoluţia şi amendamentele propuse), preşedinţia se va asigura că grupul de lucru examinează amendamentele cât mai devreme posibil. Această examinare nu se va limita doar la cuantificarea amendamentelor, ci va fi una amănunţită, iar, dacă toate amendamentele sunt respinse, grupul de lucru trece la examinarea posibilităţii adoptării unui text de compromis, pe care să-l propună COREPER o dată cu primul său raport. 

Dacă rezultatul analizelor grupului de lucru duce la acceptarea tuturor amendamentelor Parlamentului European, Secretariatul va redacta o notă cu scopul adoptării actului de către Consiliu (poziţia comună modificată de amendamente), act pe care îl va publica în Jurnalul Oficial.

În situaţia în care nu sunt acceptate toate amendamentele, Consiliul informează Parlamentul European, iar preşedintele Consiliului va convoca Comisia de mediere. Într-o fază iniţială, pot avea loc întruniri oficiale între preşedintele grupului de lucru, asistat de Secretariatul Consiliului, şi raportor, în prezenţa oficialilor Comisiei Europene. 

Imediat ce poziţiile celor două instituţii sunt bine definite, se trece la faza negocierilor neoficiale, într-o şedinţă la care participă preşedintele COREPER din partea Consiliului şi raportorul şi uneori preşedintele comisiei competente, din partea Parlamentului; Comisia Europeană este reprezentată, de regulă, de Directorul general competent. 

Pentru întrunirea Comisiei de mediere, preşedintele Consiliului trebuie să asigure participarea unui membru al Guvernului naţional (în principiu ministrul competent cu dosarul în cauză) pentru a co-prezida şedinţele.

Anumite dosare necesită mai multe întruniri ale Comisiei de mediere, iar între aceste şedinţe este uneori nevoie ca ministrul care co-prezidează Comisia de mediere să îşi ia un angajament politic, în sensul găsirii unor formule de compromis în cadrul Consiliului şi negocierii acestora în Parlament. 

În măsura în care s-a ajuns la un acord în cadrul Comisiei de mediere (uneori în forma schimbului de scrisori între co-preşedinţi), Secretariatul Consiliului sau cel al Parlamentului European, dacă prima şedinţă s-a ţinut la sediul acestuia, pregăteşte (în limba în care s-au purtat negocierile) proiectul actului legislativ. Acest document va deveni accesibil după revizuirea juridică/lingvistică a textului. Textul comun este apoi înaintat preşedinţilor celor două instituţii europene, printr-o scrisoare semnată de cei doi co-preşedinţi ai Comisiei de mediere. Această scrisoare ce însoţeşte textul comun şi care are forma unui proces-verbal al şedinţelor Comisiei de mediere, este adresată în acelaşi timp şi cu caracter pur informativ membrului Comisiei Europene care a luat parte la lucrările Comisiei de mediere. 

